ai4bharat/Pralekha huggingface dataset:
நிதி அமைச்சகம்
ஜிஎஸ்டி செயல்பாடுகள் மேலும் எளிமைப்படுத்தப்பட்டுள்ளன; பொருட்களை சப்ளை செய்வோருக்கான விலக்கு வரம்பு அதிகபட்சமாக ரூ. 20 லட்சத்திலிருந்து ரூ. 40 லட்சமாக அதிகரிக்கப்பட்டுள்ளது
ஜிஎஸ்டி செயல்பாடுகளை மேலும் எளிமைப்படுத்தல், பெட்ரோல், டீசல் ஆகியவற்றின் மீது சாலை மற்றும் கட்டமைப்புக்கான தீர்வை மற்றும் சிறப்பு கூடுதல் எக்சைஸ் தீர்வையை ரூ. 1 அதிகரித்தல், தங்கம் மற்றும் இதர அரிதான உலோகங்கள் மீதான சுங்க வரியை 12.5 % ஆக உயர்த்துவது, கச்சா எண்ணெய் மற்றும் புகையிலைப் பொருட்களின் மீதான அடிப்படையான எக்சைஸ் தீர்வையை ஓரளவிற்கு அதிகரிப்பது ஆகியவை 2019-20 நிதியாண்டிற்கான மத்திய பட்ஜெட்டில் மறைமுக வரிகள் தொடர்பான ஆலோசனைகளில் சிலவாகும். குறிப்பிட்ட சில பாதுகாப்பு கருவிகளை இறக்குமதி செய்யும் போது அதன் மீதான அடிப்படை சுங்க வரியில் இருந்து அவற்றுக்கு விலக்களிப்பது, ஒரு சில கச்சாப் பொருட்களின் மீதான சுங்க வரியைக் குறைப்பது, பதப்படுத்தாத மற்றும் ஓரளவிற்குப் பதப்படுத்தப்பட்ட தோலின் மீதான ஏற்றுமதி வரியை ஒழுங்குபடுத்துவது ஆகிய முன்மொழிவுகளையும் அது உள்ளடக்கியிருந்தது.
பொருட்களை சப்ளை செய்யும் நிறுவனம் விலக்கு பெறுவதற்கான உச்சவரம்பு தற்போதுள்ள ரூ. 20 லட்சத்தில் இருந்து ரூ. 40 லட்சம் வரையாக உயர்த்துவதெனவும் முன்மொழியப்பட்டுள்ளது.
விலைப்பட்டியல் வழங்கும்போதே விலைப்பட்டியல் குறித்த விவரங்களை ஒரு மையப்படுத்தப்பட்ட முறையில் பதிவு செய்து கொள்ளும் மின்னணு முறையிலான விலைப்பட்டியல் முறைக்கு மாறிச் செல்லவும் பட்ஜெட் முன்மொழிந்துள்ளது.
ஜிஎஸ்டி அறிமுகம் செய்வதற்கு முன்பு பெருமளவில் நிலுவையில் இருந்த வழக்குகளைப் பொறுத்தவரையில், ரூ. 3.75 லட்சம் கோடிக்கும் மேலான தொகை சேவை வரி மற்றும் எக்சைஸ் வரி தொடர்பான வழக்குகளில் முடங்கிக் கிடக்கின்ற நிலையில் இந்தச் சுமையை இறக்கி விட்டு, வர்த்தகம் தொடர்ந்து நடைபெற வழி காண வேண்டிய அவசியம் உள்ளது என்றும் அமைச்சர் கூறினார்.
பாதுகாப்புத் துறையை நவீனப்படுத்துவதும் மேம்படுத்துவதும் உடனடித் தேவையாகவும் தேசிய முன்னுரிமையாகவும் இருக்கின்றது என்று குறிப்பிட்ட நிதியமைச்சர், இந்தியாவில் உற்பத்தியாக பாதுகாப்பு கருவிகளை இறக்குமதி செய்யும்போது அவற்றுக்கு அடிப்படை சுங்க வரியில் இருந்து விலக்களிக்கவும் இந்த பட்ஜெட்டில் முன்மொழிந்தார்.
இந்தியாவில் உற்பத்தி செய்வது என்பது நமது மனதிற்கு உகந்த இலக்கு என்று குறிப்பிட்ட நிதியமைச்சர், உள்நாட்டு தொழில் நிறுவனங்கள் சமநிலையில் செயல்படுவதற்கான களத்தை வழங்கும் வகையில் ஒரு சில குறிப்பிட்ட பொருட்களுக்கான அடிப்படை சுங்க வரியை உயர்த்தவும் பரிந்துரைத்தார்.
பெட்ரோல், டீசல் ஆகியவற்றின் மீது சாலை மற்றும் கட்டமைப்புக்கான தீர்வை மற்றும் சிறப்பு கூடுதல் எக்சைஸ் தீர்வையை ரூ. 1 மேலும் அதிகரிக்கவும் இந்த பட்ஜெட் பரிந்துரை செய்துள்ளது.
தங்கம் மற்றும் இதர விலை உயர்ந்த உலோகங்களின் மீதான சுங்க வரி 10%லிருந்து 12.5 % ஆக அதிகரிக்கப்படும் என்றும் திருமதி. சீதாராமன் அறிவித்தார்.
சுங்க வரிக்கான சட்டத்தில் சில திருத்தங்களையும் நிதியமைச்சர் முன்மொழிந்தார். “தேவையில்லாத சலுகைகளையும், ஏற்றுமதி மானியங்களையும் பெறுவதற்கென சில குறிப்பிட்ட போலி அமைப்புகள் மோசமான நடவடிக்கைகளில் ஈடுபடுகின்றன என்பது சமீபத்திய போக்குகளின் மூலம் தெரியவந்துள்ளது” என்றும் அவர் குறிப்பிட்டார். வரிவிலக்கு பெற்ற பங்குகளையும், ரூ. 50 லட்சத்திற்கும் மேலான குறைபாட்டு வசதியையும் தவறாகப் பயன்படுத்துவது ஆகிய செயல்கள் உத்தரவின்றி கைது செய்வதற்கும் பிணையில் விடுவிக்க முடியாத குற்றங்களாகக் கருதப்படும் என்றும் அவர் அறிவித்தார்.
விண்வெளித்துறை
ககன்யான் திட்டம்
ககன்யான் திட்டத்தின் தற்போதைய நிலை வருமாறு:
- விண்வெளி வீரர்கள் பயிற்சி மையம் பெங்களூருவில் தொடங்கப்பட்டுள்ளது. புதிதாக தொடங்கப்பட்ட இந்த பயிற்சி மையத்தில் பயிற்சி நடவடிக்கைகள் சிறப்பாக நடைபெற்று வருகிறது.
- ககன்யானுக்குத் தேவையான அனைத்து சாதனங்கள் மற்றும் துணை சாதனங்களுக்கான வடிவமைப்பு தயாராக உள்ளது. இதற்கான பனிகள் பல்வேறு கட்டங்களில் முன்னேற்றகரமாக உள்ளது.
- கிரையோஜெனிக் இயந்திர மனித மதிப்பீட்டு நீண்டகால தகுதி சோதனை மற்றும் விகாஸ் இயந்திர மனித மதிப்பீட்டு முதற்கட்ட சோதனைகள் முடிவடைந்துள்ளன. ககன்யான் விண்கல உந்துசாதனத்திற்கான முதல் கட்ட செயல் விளக்க சோதனைகளும் முடிவடைந்துள்ளன.
- சேவை வழங்குவோரின் களப்பணிக்கான தத்துவ ஆதார செயல்விளக்கமும் நிறைவடைந்துள்ளது
பிரதமர் அலுவலக இணையமைச்சர் டாக்டர். ஜிதேந்திர சிங், மக்களவையில் கேள்வி ஒன்றுக்கு எழுத்து மூலம் அளித்த பதிலில் இதனைத் தெரிவித்துள்ளார்.
மேலும் விவரங்களுக்கு: https://pib.gov.in/PressReleasePage.aspx?PRID=1808586
பிரதமர் அலுவலகம்
இத்தாலிய இந்து சங்க பிரதிநிதிகளுடன் பிரதமர் சந்திப்பு
பிரதமர் திரு.நரேந்திர மோடி, இத்தாலிய இந்து சங்கமான - சனாதன தர்ம சங்கம் உள்ளிட்ட, பல்வேறு சமுதாய அமைப்புகளின் பிரதிநிதிகளை சந்தித்து அவர்களுடன் கலந்துரையாடினார்.
இத்தாலியில் இந்திய கலாச்சாரத்தைப் பரப்புவதில் அவர்களது பங்களிப்பை பிரதமர் பாராட்டினார்.
நுகர்வோர் நலன், உணவு மற்றும் பொது விநியோகம் அமைச்சகம்
கொவிட்-19 தொற்று காரணமாக பொது முடக்கம் அமலில் இருக்கும் காலத்தில் நாடு முழுவதும் தங்கு தடையின்றி உணவு தானிய விநியோகத்தை வழங்கும் இந்திய உணவுக் கழகம்
இந்திய உணவுக் கழகம் ஊரடங்கு உத்தரவு அமலில் இருக்கும் இந்த காலகட்டத்தில் அரிசி, கோதுமை நாடு முழுவதும் தங்கு தடையின்றி கிடைக்க வழிவகை செய்துள்ளது.
இந்திய உணவுக் கழகம், நாடு முழுவதும் கோதுமை மற்றும் அரிசியை ரயில் போக்குவரத்து மூலம் அனுப்பப்படுவதால் அதிகரித்து வரும் உணவு தானியங்களின் தேவையை பூர்த்தி செய்து வருகிறது. மொத்தம் 69 ரேக்குகள் இன்று ஏற்றப்படுகின்றன. இன்றைய நிலவரப்படி 03.04.2020 சுமார் 1.93 லட்சம் மெட்ரிக் டன் உணவு தானியம் கையிருப்பில் உள்ளது. இந்தியா முழுவதும் பொது முடக்கம் அமலான நாளிலிருந்து அதாவது 24.03.2020 அன்றிலிருந்து 477 ரேக்குகளை, மாநிலங்களுக்கு தோராயமாக 13.36 லட்சம் மெட்ரிக் டன் கோதுமை மற்றும் அரிசியை அனுப்பியுள்ளது.
•••••••••••••••
(Visitor Counter : 94
பாதுகாப்பு அமைச்சகம்
மலேசியா நடத்தும் இருதரப்பு பயிற்சியில் இந்திய விமானப்படை பங்கேற்பு
'உதாரா சக்தி' என்ற தலைப்பில் நடைபெறும் இருதரப்பு பயிற்சியில் பங்கேற்பதற்காக இந்திய விமானப்படைப் படையின் ஒருபிரிவு இன்று மலேசியா புறப்பட்டு சென்றது. இது இந்திய விமானப்படைக்கும், ராயல் மலேசிய விமானப்படைக்கும் இடையே நடக்கும் முதல் இருதரப்பு கூட்டுப் பயிற்சியாகும்.
இந்திய விமானப்படை, எஸ்யூ 30-எம்கேஐ, சி-17 ரக விமானங்களுடன் வான்பயிற்சியில் ஈடுபடுகின்றன. ராயல் மலேசியன் விமானப்படை எஸ்யூ 30-எம்கேஎம் விமானம் வான்பயிற்சியில் பங்கேற்கிறது. இந்திய விமானப்படையின் குழு, அதன் விமானத் தளம் ஒன்றிலிருந்து மலேசியாவின் குந்தன் விமானத் தளத்திற்கு நேரடியாக சென்றது.
இந்தப் பயிற்சி, இந்திய விமானப்படையை சேர்ந்தவர்களுக்கு, ராயல் மலேசிய விமானப்படையின் சிறந்த நடைமுறைகளை அதன் சிறந்த நிபுணர்களுடன் பகிர்ந்து கொள்ளவும் மற்றும் பரஸ்பர போர் திறன்கள் குறித்து விவாதிப்பதற்கான வாய்ப்பையும் வழங்கும்.
நான்கு நாட்கள் நடைபெறவுள்ள இந்தப் பயிற்சியில், இரு நாட்டு விமானப்படைகளுக்குமிடையே, பல்வேறு வான்வழிப் போர் பயிற்சிகள் அளிக்கப்படும். உதாராசக்தி பயிற்சி இருநாடுகளிடையேயான நீண்டகால நட்புறவை மேலும் அதிகரிப்பதுடன், பாதுகாப்பு ஒத்துழைப்புக்கான வழிகளை மேம்படுத்தி, இருநாட்டு பாதுகாப்பை அதிகரிக்கும்.
சமூக நிதி மற்றும் அதிகாரமளித்தல் அமைச்சகம்
மூத்த குடிமக்களுக்கான நிலையான மாதிரி சேவைகள்
சமுதாயத்தில் கூட்டுக் குடும்ப முறை படிப்படியாக குறைந்து வருவதைக் கருத்தில் கொண்டு, பெற்றோர் மற்றும் மூத்த குடிமக்கள் நலப் பராமரிப்புச் சட்டம் 2007 கொண்டுவரப்பட்டது. இந்தச் சட்டத்தை முறையாக செயல்படுத்தும் வகையில் அரசு மாதிரி விதிமுறைகளை மாநில அரசுகள் மற்றும் யூனியன் பிரதேசங்களுக்கு அனுப்பியுள்ளது. ஒவ்வொரு மாநிலத்துக்கும் ஏற்ற கள ஏதார்த்தங்களைக் கருத்தில் கொண்டு மாநில விதிமுறைகளை வகுத்துக் கொள்ள அனுமதிக்கப்பட்டுள்ளது.
இந்தச் சட்டம் கொண்டுவரப்பட்டு பத்து ஆண்டுகளுக்கு மேல் ஆன நிலையில், பல்வேறு தரப்பில் இருந்தும் வந்த ஏராளமான புகார்கள் மற்றும் ஆலோசனைகளின் அடிப்படையில் இந்தச் சட்டத்தை செயல்திறனுடன் அமல்படுத்தும் வகையில் தேவையான திருத்தங்களை செய்ய முடிவு செய்யப்பட்டது. பல்வேறு அமைச்சர்கள், மாநில அரசுகள் தன்னார்வ அமைப்புகள், கள நிபுணர்கள் ஆகியோரை கலந்தாலோசித்து, பெற்றோர் மற்றும் மூத்தக் குடிமக்கள் நலப் பராமரிப்பு  மசோதா -2019 மக்களவையில் அறிமுகப்படுத்தப்பட்டது.
இத்தகவலை மாநிலங்களவையில் இன்று மத்திய சமூகநீதி மற்றும் அதிகாரமளித்தல் துறை இணையமைச்சர் திரு ஏ நாராயணசாமி எழுத்து பூர்வமாக அளித்த பதிலில் தெரிவித்தார்.
அறிவியல் மற்றும் தொழில்நுட்பத்துறை
மேற்கு தொடர்ச்சி மலையில் புதிய புல் வகையை விஞ்ஞானிகள் கண்டறிந்துள்ளனர்
கடினமான சூழலை எதிர்கொள்ளத்தக்கதும் சத்து குறைந்த நிலத்தில் வளரக்கூடியதும் ஒவ்வொரு பருவமழைக் காலத்திலும் பூக்கக்கூடியதுமான புதிய முரைன் வகை புல் ஒன்றை மேற்கு தொடர்ச்சி மலையின் பள்ளத்தாக்கில் விஞ்ஞானிகள் கண்டுபிடித்துள்ளனர்.
புல் ஆராய்ச்சிக்கு பெரும் பங்காற்றிய கோவா பல்கலைக்கழகத்தின் பேராசிரியர் எம் கே ஜனார்த்தனம் என்பவரை கௌரவப்படுத்தும் விதமாக இப்புல் வகைக்கு இஷேமும் ஜனார்தனமி என்று பெயரிடப்பட்டுள்ளது.
மேலும் விவரங்களுக்கு இந்த ஆங்கில செய்திக் குறிப்பை காணவும்:
https://www.pib.gov.in/PressReleasePage.aspx?PRID=1679744
இந்திய போட்டிகள் ஆணையம்
ரிலையன்ஸ் சில்லரை வர்த்தக நிறுவனம் மூலம் மெட்ரோ கேஷ் மற்றும் கேரி இந்தியா தனியார் நிறுவனத்தை கையகப்படுத்த இந்திய போட்டி ஆணையம் ஒப்புதல் அளித்துள்ளது
ரிலையன்ஸ் சில்லரை வர்த்தக நிறுவனம் மூலம் மெட்ரோ கேஷ் மற்றும் கேரி இந்தியா தனியார் நிறுவனத்தை கையகப்படுத்த இந்திய போட்டி ஆணையம் ஒப்புதல் அளித்துள்ளது.
ரிலையன்ஸ் சில்லரை வர்த்தக நிறுவனம் என்பது ரிலையன்ஸ் தொழில்துறை நிறுவனத்தின் சார்பு நிறுவனமாகும். இதன் மூலம் ரிலையன்ஸ் சில்லரை வர்த்தக நிறுவனம், இந்தியாவில் உணவு மற்றும் மளிகை, நீடித்த பொருட்கள், ஆடை மற்றும் காலணி உள்ளிட்ட பொருட்களை மொத்தமாகவும், சில்லரையாகவும் விற்பனை செய்ய உள்ளது.
வீட்டு வசதி மற்றும் நகர்ப்புற வறுமை ஒழிப்பு அமைச்சகம்
நாட்டின் அனைத்து நகரங்களையும் சென்றடையும் வகையில் ஜல் ஜீவன் இயக்கம்- நகர்ப்புறம் வடிவமைக்கப்பட்டுள்ளது
நாட்டின் அனைத்து நகரங்களையும் சென்றடையும் வகையில் ஜல் ஜீவன் இயக்கம்- நகர்ப்புறம் வடிவமைக்கப்பட்டுள்ளது என்று மத்திய வீட்டுவசதி மற்றும் நகர்ப்புற விவகாரங்கள் அமைச்சக செயலாளர் திரு. துர்கா ஷங்கர் மிஷ்ரா கூறினார்.
தண்ணீர் பாதுகாப்பில் நகரங்கள் ஒன்றோடு ஒன்று போட்டியிடவும், நீர் பாதுகாப்பு குறித்து அதிக விழிப்புணர்வை உருவாக்கவும் ஜல் ஜீவன் இயக்கம்- நகர்ப்புறம் வழிவகுக்கும் என்று அவர் கூறினார்.
‘பே ஜல் சுர்வேக்ஷன்’ என்னும் மாதிரி திட்டத்தை நேற்று மாலை தொடங்கி வைத்த திரு.மிஷ்ரா இவ்வாறு கூறினார். அனைத்து அம்ருத் நகரங்களுக்கும் இது நீட்டிக்கப்படும் என்றும் அவர் கூறினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:https://pib.gov.in/PressReleasePage.aspx?PRID=1698783
-----
(Visitor Counter : 108
உணவுப் பதப்படுத்துதல் தொழிற்சாலைகள் அமைச்சகம்
உணவுப் பதப்படுத்தும் தொழிலில் அந்நிய நேரடி முதலீடு
உணவுப் பதப்படுத்தும் தொழிலில் 2000-வது ஆண்டு ஏப்ரல் முதல் 2021 நவம்பர் வரை வந்துள்ள மொத்த அந்நிய நேரடி முதலீடு 10.88 பில்லியன் அமெரிக்க டாலர் ஆகும் என மாநிலங்களவையில் எழுத்து மூலம் அளித்த பதிலில் உணவுப் பதப்படுத்துதல் தொழில்துறை இணை அமைச்சர் திரு பிரகலாத் சிங் படேல் கூறியுள்ளார்.
அந்நிய நேரடி முதலீட்டு கொள்கை மற்றும் தரவுகளை கவனித்து வரும் தொழில் மற்றும் உள்நாட்டு தொழில் மேம்பாடுக்கான துறை  அளித்துள்ள தகவலின்படி இந்திய உணவுப் பதப்படுத்துதல் தொழில் துறையில் முதலீடு செய்துள்ள முக்கிய வெளிநாட்டு நிறுவனங்கள் வருமாறு ;
பிஎஸ்ஏ இன்டர்நேஷனல், பெல்ஜியம், காட்பரி ஸ்வெப்ஸ் மொரிஷியஸ் நிறுவனம், மொரிஷியஸ், யுனிலிவர் பிஎல்சி, பிரிட்டன், ஒர்க்லா ஆசியா பசிபிக் நிறுவனம் சிங்கப்பூர், டான்ஒன் ஆசியா பசிபிக் ஹோல்டிங்ஸ் நிறுவனம், ரோகுட்டே ஃபிரார்ஸ், பிரான்ஸ், ரிலே பிவி, நெதர்லாந்து, பெப்சிகோ பனிமெக்ஸ் நிறுவனம், மொரிஷியஸ்.
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
'தூய்மை' செலவுகளை அதிகரிக்காது, ஆனால் உற்பத்தித்திறனை அதிகரிக்கிறது மற்றும் வளங்களைப் பாதுகாக்கிறது என்று டாக்டர் ஜிதேந்திர சிங் கூறுகிறார்
'தூய்மை' செலவுகளை அதிகரிக்காது, ஆனால் உண்மையில், உற்பத்தித்திறனை அதிகரிக்கிறது மற்றும் வளங்களைப் பாதுகாக்கிறது என்று மத்திய அறிவியல் மற்றும் தொழில்நுட்பம், பிரதமர் அலுவலகம், பணியாளர் நலன், பொதுமக்கள் குறை தீர்ப்பு, ஓய்வூதியம், அணுசக்தி மற்றும் விண்வெளி இணை அமைச்சர் டாக்டர் ஜிதேந்திர சிங் தெரிவித்தார். தூய்மை சிறப்பு இயக்கம் 3.0 க்கான முன்னேற்பாடுகளை மேற்பார்வையிட நார்த் பிளாக்கில் உள்ள நிதி அமைச்சக அலுவலகங்களுக்கு சென்ற போது அவர் இதனைக் கூறினார். அரசு அலுவலகங்களில் நிலுவையில் உள்ள விவகாரங்களை குறைப்பதை நோக்கமாகக் கொண்டு செறிவூட்டல் அணுகுமுறையுடன் செயல்படுமாறு உயர் அதிகாரிகளுக்கு அவர் அறிவுறுத்தினார்.
கடந்த இரண்டு தூய்மைப் பணிகளின் போது சுமார் 90 இலட்சம் சதுர அடி பரப்பளவு கொண்ட முதன்மை அலுவலக இடம் தூய்மைப்படுத்தப்பட்டு பயனுள்ள பயன்பாட்டிற்கு கொண்டு வரப்பட்டுள்ளது என்று மத்திய அமைச்சர் கூறினார். இது தவிர, தேவையற்றப் பொருட்களை அகற்றியதன் மூலம் அரசுக்கு ரூ.370.83 கோடி வருவாய் கிடைத்துள்ளது. 64.92 லட்சம் கோப்புகள் மறுஆய்வு செய்யப்பட்டன, 4.56 லட்சம் மக்கள் குறைகள் நிவர்த்தி செய்யப்பட்டன மற்றும் 8,998 எம்.பி.க்களின் குறிப்புகளுக்கு பதில் அளிக்கப்பட்டது. இப்போது 90% க்கும் மேற்பட்ட கோப்புப் பணிகள் ஆன்லைனில் செய்யப்பட்டுள்ளன.
தேசப்பிதா மகாத்மா காந்தியின் பிறந்த தினமான 2023 அக்டோபர் 2 முதல் 31 வரை மத்திய அரசு 3.0 என்ற சிறப்பு இயக்கத்தை அறிவித்துள்ளது. கடந்த இரண்டு ஆண்டுகளில் மேற்கொள்ளப்பட்ட சிறப்பு இயக்கங்களின் தொடர்ச்சியே இதுவாகும்.
இதற்கிடையே, மத்திய மறைமுக வரிகள் மற்றும் சுங்க வாரியத்தின் தலைவர் திரு சஞ்சய் அகர்வால் சிறப்பு இயக்கம் 2.0 இன் போது மேற்கொள்ளப்பட்ட செயல்பாடுகளின் தொகுப்பை டாக்டர் ஜிதேந்திர சிங்குக்கு வழங்கினார்.
இளைஞர் நலன் மற்றும் விளையாட்டு அமைச்சகம்
சீனாவில் நடைபெற்று வரும் 19வது ஆசிய விளையாட்டுப் போட்டியில் 100 பதக்கங்கள் கடந்த நிலையில் விளையாட்டு வீரர்களுக்கு திரு அனுராக் தாக்கூர் வாழ்த்து தெரிவித்துள்ளார்
சீனாவில் நடைபெற்று வரும்19-வது ஆசிய விளையாட்டுப் போட்டியில் பதக்கப் பட்டியலில் இந்தியா 100-ஐத் தாண்டிய நிலையில் விளையாட்டு வீரர்களுக்கு மத்திய இளைஞர் மற்றும் விளையாட்டுத் துறை அமைச்சர் திரு அனுராக் தாகூர் வாழ்த்து தெரிவித்துள்ளார்.
"140 கோடி இந்தியர்களின் சார்பாக அனைத்து விளையாட்டு வீரர்களுக்கும் எனது வாழ்த்துக்கள். அவர்கள் எதிர்கால விளையாட்டு வீரர்களுக்கு உத்வேகம் அளிப்பவர்கள். 72 ஆண்டுகால ஆசிய விளையாட்டு வரலாற்றில் இந்த முறை நமது வீரர்கள் பல சாதனைகளை முறியடித்து பல புதிய ஆசிய சாதனைகளையும் படைத்துள்ளனர். தடகளத்தில் 29 பதக்கங்களும், துப்பாக்கி சுடுதலில் 22 பதக்கங்களும் புதிய சாதனைகளாகும்’’ என்று அவர் சமூக ஊடக தளத்தில் கூறியுள்ளார்.
அனுராக் சிங் தாக்கூர் மேலும் கூறுகையில், "பிரதமர் மோடியின் தொலைநோக்கு பார்வை மற்றும் அவர் வழங்கிய வசதிகள் மற்றும் நமது வீரர்களின் கடின உழைப்பு மற்றும் உறுதிப்பாடு ஆகியவை இந்தியா 100 பதக்கங்களை வெல்வதை உறுதி செய்தன. இந்த ஆசிய விளையாட்டுப் போட்டிகளில் வரலாறு படைத்த அனைத்து விளையாட்டு வீரர்களுக்கும் நான் வணக்கம் செலுத்துகிறேன்’’ என்று தெரிவித்துள்ளார்.
ஆசிய விளையாட்டுப் போட்டிகளில் ஹாக்கி அணி சிறப்பாக செயல்பட்டதாகவும், இது எதிர்கால போட்டிகளில் நம்பிக்கையுடன் செல்ல உதவும் என்றும் அவர் கூறியுள்ளார். பிரதமர் மோடி "விளையாடினால் மலர்வீர்கள்" என்ற கோஷத்தை முன்னெடுத்தார் என்றும், சிந்தனை செயல்முறையை மாற்றுவதன் மூலமும், வசதிகளை வழங்குவதன் மூலமும் முடிவுகள் சாதகமாக வரும், இது இன்று நடக்கிறது என்று அனுராக் சிங் தாக்கூர் கூறியுள்ளார்.
ரெயில்வே அமைச்சகம்
இந்திய ரயில்வே 2020 மே 11 ஆம் தேதி வரையில் 468 ``ஷ்ராமிக் சிறப்பு'' ரயில்களை நாடு முழுக்க இயக்கியுள்ளது
பல இடங்களில் சிக்கித் தவிக்கும் குடிபெயர்ந்த தொழிலாளர்கள், புனிதப் பயணம் சென்றவர்கள், சுற்றுலாவாசிகள், மாணவர்கள் மற்றும் பிறர் தங்களுடைய ஊர் களுக்குத் திரும்புவதற்கு சிறப்பு ரயில்கள் இயக்கப்படும் என மத்திய உள்துறை அமைச்சகம் வெளியிட்ட உத்தரவின்படி, ``ஷ்ராமிக் சிறப்பு'' ரயில்களை இயக்க இந்திய ரயில்வே முடிவு செய்துள்ளது.
2020 மே 11 ஆம் தேதி வரையில் பல்வேறு மாநிலங்களில் மொத்தம் 468 ``ஷ்ராமிக் சிறப்பு'' ரயில்கள் இயக்கப்பட்டுள்ளன. அவற்றில் 363 சிறப்பு ரயில்கள் திட்டமிட்ட இடத்தைச் சென்று சேர்ந்துவிட்டன. 105 ரயில்களின் பயணம் இன்னும் நிறைவடையவில்லை.
ஆந்திரா , பிகார் , இமாச்சலப் பிரதேசம் , ஜார்க்கண்ட் , மத்தியப் பிரதேசம் , மகாராஷ்டிரம் , ஒடிசா , ராஜஸ்தான் , தெலங்கானா , உத்தரப் பிரதேசம் , மேற்குவங்கம் , தமிழகம்  என பல்வேறு மாநிலங்களுக்கு 363 ரயில் சேவைகள் இயக்கப்பட்டுள்ளன.
குடிபெயர்ந்த தொழிலாளர்களை திருச்சி, திட்லகர், பராவ்னி, காண்ட்வா, ஜெகநாதபுரம், குர்டா சாலை, பிரயாக்ராஜ், ச்சாப்ரா, பாலியா, கயா, புர்ணியா, வாரணாசி, தர்பங்கா, கோரக்பூர், லக்னோ, ஜாவுன்பூர், ஹாட்டியா, பாஸ்டி, காடிஹர், தனப்பூர், முசாபர்பூர், சஹர்சா உள்ளிட்ட நகரங்களுக்கு இந்த ரயில்கள் அழைத்துச் சென்றுள்ளன.
இந்த ஷ்ராமிக் சிறப்பு ரயில்களில், சமூக இடைவெளி விதிகளை கடைபிடித்து சுமார் 1200 பேர் பயணம் செய்ய முடியும். அவர்கள் ரயிலில் ஏறுவதற்கு முன்பு மருத்துவப் பரிசோதனைகள் நடத்தப்படுகின்றன. பயணத்தின் போது அவர்களுக்கு இலவச உணவும், தண்ணீரும் வழங்கப் படுகிறது.
எஃகுத்துறை அமைச்சகம்
எம்எஸ்டிசி நிறுவனத்தின் புதிய கார்ப்பரேட் அலுவலகம்: மத்திய எஃகுத்துறை அமைச்சர் தொடங்கி வைத்தார்
எம்எஸ்டிசி நிறுவனத்தின் புதிய கார்ப்பரேட் அலுவலகத்தை கொல்கத்தாவின் நியூடவுன் நகரில், மத்திய எஃகுத்துறை அமைச்சர் திரு ராம் சந்திர பிரசாத் சிங் இன்று தொடங்கி வைத்தார். அதோடு தரவு மையம் மற்றும் கைப்பேசி செயலியையும் அமைச்சர் தொடங்கி வைத்தார். எஃகு மற்றும் ஊரக மேம்பாட்டுத்துறை இணையமைச்சர் திரு ஃபுகன் சிங் குலாஸ்தேவும் இந்நிகழ்ச்சியில் பங்கேற்றார்.
இந்நிகழ்ச்சியில் பேசிய அமைச்சர் திரு ராம் சந்திர பிரசாத் சிங், ‘‘ மெட்டல் ஸ்கிராப் டிரேட் கார்பரேஷன் லிமிடெட் என தொடங்கிய எம்எஸ்டிசி நிறுவனம் தற்போது மின்னணு வர்த்தகத்தில் முதன்மையான நிறுவனமாக மாறியுள்ளது. மாநிலங்கள் மற்றும் மத்திய அரசுகளின் மின்னணு ஏலங்களுக்கு சிறப்பான தீர்வுகளை வழங்குகிறது. சுற்றுச்சூழலுக்கு ஏற்ற பல நடவடிக்கைகளை மத்திய அரசு எடுத்துள்ளது மற்றும் மாசற்ற எஃகு தயாரிக்கும் திட்டத்தை நோக்கி அரசு செயல்படுகிறது.
உடைந்த இரும்பு துண்டுகளை ஏற்றுமதி செய்யும் ஒழுங்குமுறை அமைப்பாக இருந்த எம்எஸ்டிசி நிறுவனம், அதன்பின் உடைந்த இரும்பு துண்டுகளையும், உடைப்பதற்கு பழைய கப்பல்களை இறக்குமதி செய்யும் அமைப்பாக மாறியுள்ளது. பாரம்பரிய தொழிலில் இருந்து, மின்னணு-வர்த்தகம் உட்பட பல தொழில்களில் ஈடுபடும் நிறுவனமாக எம்எஸ்டிசி நிறுவனம் மாறியுள்ளது. இன்று, எம்எஸ்டிசி நிறுவனத்துக்கு நாடு முழுவதும் 17 அலுவலகங்கள் உள்ளன.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1749258
----
(Visitor Counter : 129
நிதி அமைச்சகம்
அரசாங்கக் கடன் குறித்த நிலை அறிக்கையின் 9 வது பதிப்பு
இந்திய அரசாங்கத்தின் ஒட்டுமொத்தக் கடன் நிலை குறித்த விரிவான பகுப்பாய்வை வழங்கும் அரசுக் கடனின் நிலை ஆய்வறிக்கையின் ஒன்பதாவது பதிப்பை மத்திய அரசு இன்று வெளியிட்டுள்ளது. 2010-2011 முதல் மத்திய அரசு அரசின் கடன் குறித்த ஒரு நிலை அறிக்கையை வெளியிட்டு வருகிறது.
இந்த ஆவணம் ஆண்டின் கடன் நடவடிக்கைகளின் விரிவான கணக்கை வழங்குவதன் மூலம் வெளிப்படைத்தன்மையை மேம்படுத்துகிறது. இது 2018-2019 ஆம் ஆண்டில் மத்திய அரசின் நிதிப்பற்றாக்குறையின் நடவடிக்கைகள் குறித்த விவரங்களை உள்ளடக்கியது. அரசாங்கத்தின் கடன் சேவை ஒரு விவேகமான சுயவிவரத்தால் வகைப்படுத்தப்படுகிறது மற்றும் அரசாங்கம் முதன்மையாக அதன் நிதிப்பற்றாக்குறையை நிவர்த்தி செய்வதற்காக சந்தையுடன் இணைக்கப்பட்ட கடன்களை நாடுகிறது. கடன் நிலைத்தன்மையின் வழக்கமான வழிகாட்டிகள், அதாவது, கடன் / மொத்த உள்நாட்டு உற்பத்தியின் விகிதம், வருவாய் ரசீதுகளுக்கான வட்டி செலுத்துதல், மொத்தக் கடனின் குறுகிய காலக்கடன் / வெளிக்கடன் / FRB’s பங்குகள் ஆகியவை ஆவணத்தில் விரிவான முறையில் பகுப்பாய்வு செய்யப்படுகின்றன. இந்த ஆவணத்தில் 2019-2020 முதல் 2021-2022 வரையிலான நிதியாண்டுகளுக்கான மத்திய அரசின் கடன் மேலாண்மை உத்தி உள்ளது, இது அரசாங்கத்தின் கடன் திட்டத்திற்கு வழிகாட்டும்.
நிலைத்தாள் நிதி அமைச்சகத்தின் இணையதளத்தில் கிடைக்கிறது: https://dea.gov.in/public-debt-management
உள்துறை அமைச்சகம்
ஆண்டுக் கண்ணோட்டம் 2022: உள்துறை அமைச்சகம்
ஜம்மு காஷ்மீரின் பாதுகாப்பு நிலைமை குறித்த ஆய்வுக் கூட்டத்தை மத்திய உள்துறை அமைச்சர் திரு அமீத் ஷா 2022, பிப்ரவரி 18 அன்று நடத்தினார். 2018-ல் 417 ஆக இருந்த தீவிரவாத சம்பவங்கள் 2021-ல் 229 ஆக குறைந்தது என்றும், 2018-ல் 91 ஆக இருந்த பாதுகாப்பு படை வீரர்களின் உயிரிழப்பு 2021-ல் 42 ஆக குறைந்தது என்றும் இந்தக் கூட்டத்தில் தெரிவிக்கப்பட்டது.
2022 மே 17 அன்று நடைபெற்ற உயர்நிலைக் குழு கூட்டத்தில் அமர்நாத் யாத்திரைக்கான தயாரிப்பு பணிகள் குறித்து மத்திய உள்துறை அமைச்சர் ஆய்வு செய்தார். கொவிட் -19-க்கு பிந்தைய முதலாவது யாத்திரை என்பதால் உடல் நலம் தொடர்பான பிரச்சனைகள் ஏதாவது உள்ளதா என்பது பற்றி யாத்ரீகர்களிடம் பரிசோதிக்க போதிய ஏற்பாடுகள் செய்யப்பட்டன.
ஸ்ரீநகரில் 2022 அக்டோபர் 5 அன்று ரூ.2000 கோடி மதிப்புள்ள 240 வளர்ச்சித் திட்டப் பணிகளை மத்திய உள்துறை அமைச்சர் தொடங்கிவைத்து, அடிக்கல் நாட்டினார்.
திரிபுரா தலைநகர் அகர்தலாவில் 2022 மார்ச் 8 அன்று தேசிய தடய அறிவியல், பல்கலைக்கழகத்தின் புதிய வளாகத்திற்கு திரு அமித் ஷா அடிக்கல் நாட்டினார். பிரதமர் திரு நரேந்திர மோடியால் அக்னி பாதைத் திட்டம் அறிவிப்பைத் தொடர்ந்து, இந்த அறிவிப்பின் மூலம் 4 ஆண்டுகள் பயிற்சிகளை நிறைவு செய்தவர்களுக்கு மத்திய ஆயுதக் காவல்படை பிரிவு, அசாம் ரைபிள்ஸ் பிரிவு ஆகியவற்றில் பணியமர்த்த முன்னுரிமை அளிக்க உள்துறை அமைச்சகம் முடிவு செய்துள்ளது.
2009-ம் ஆண்டு மிக அதிகமாக 2258 என்றிருந்த இடது தீவிரவாத சம்பவங்கள் 2021-ல் 509 ஆக குறைந்தது. இதன் காரணமாக 2010-ல் மிக அதிகமாக 1005 என்ற எண்ணிக்கையில் இருந்த உயிரிழப்புகள்  2021-ல் 147 ஆக குறைந்தது.
மணிப்பூரில் ரூ.2,450 கோடி மதிப்பிலான 29 வளர்ச்சித் திட்டங்களுக்கான அடிக்கல்லை மத்திய உள்துறை மற்றும் கூட்டுறவுத்துறை அமைச்சர் திரு அமித் ஷா, காணொலிக் காட்சி மூலம் தொடங்கிவைத்தார்.
பிரதமர் திரு நரேந்திர மோடி தலைமையின் கீழ், மேற்கொள்ளப்பட்ட பல்வேறு முக்கிய நடவடிக்கைகளில் ஒன்றான நாகாலாந்து, அசாம் மற்றும் மணிப்பூர் மாநிலங்களில், சச்சரவுகள் நிறைந்த பகுதிகளை பல தசாப்தங்களுக்குப் பிறகு ஆயதப்படை சிறப்பு அதிகாரச் சட்டத்தின் கீழ் குறைக்கப்பட்டுள்ளது.
மத்திய ஆயுதக் காவல் படையின் நவீனமாக்கும் திட்டம் – IV-க்கு பிரதமர் திரு நரேந்திர மோடி ஒப்புதல் அளித்துள்ளார். 4 ஆண்டுகள் சேவைகளை நிறைவு செய்த அக்னிவீரர்களுக்கு மத்திய ஆயுதப்படைகள் மற்றும் அசாம் ரைஃபிள்ஸ் துறையின் வேலைவாயப்பில் முன்னுரிமை வழங்க முடிவெடுக்கப்பட்டது.
இடதுசாரி தீவிரவாதத்தால் பாதிக்கப்பட்ட பகுதிகள், ஜம்மு காஷ்மீர், வடகிழக்கு மாநிலங்கள் பகுதிகள் அமைதியின்மைக்கும், வன்முறைக்கும் முன்பு ஒரு காலத்தில் பாதிக்கப்பட்டிருந்த நிலையில், தற்போது வளர்ச்சிப் பாதையில் சென்று கொண்டிருக்கிறது.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1888244
------
AP/GS/KPG/PK
(Visitor Counter : 131
இளைஞர் நலன் மற்றும் விளையாட்டு அமைச்சகம்
முன்னாள் சர்வதேச வில்வித்தை வீரர் லிம்பா ராமுக்கு ரூ.5 லட்சம் சிறப்பு நிதியுதவிக்கு விளையாட்டுத் துறை அமைச்சர் அனுமதி வழங்கியுள்ளார்
முன்னாள் சர்வதேச வில்வித்தை வீர்ரும் அர்ஜுன் விருது பெற்றவருமான திரு. லிம்பா ராமுக்கு ரூ.5 லட்சம் சிறப்பு நிதியுதவிக்கு இளைஞர் விவகாரம் மற்றும் விளையாட்டுத் துறை  இணையமைச்சர் கர்னல் ராஜ்யவர்தன் ரத்தோர் அனுமதி வழங்கியுள்ளார். நரம்பு சம்பந்தப்பட்ட நோயால் பாதிக்கப்பட்டுள்ள திரு. லிம்பா ராம் ஜெய்பூரில் சிகிச்சை பெற்று வருகிறார். ராஜஸ்தான் மாநில அரசில் அவர் பணியாற்றி வருகிறார். விளையாட்டு வீரர்களுக்கான பண்டிட் தீன்தயாள் உபாத்தியாயா தேசிய நல நிதித் திட்டத்தின் கீழ் நிர்ணயிக்கப்பட்டுள்ள ரூ.4 லட்சம் என்ற உச்ச வரம்பைக் கடந்து அவர் ஊதியம் பெற்றுள்ளார். கணவனை இழந்த தாயார், சகோதரி மற்றும் அவரது குழந்தைகள் கணவனை இழந்த மருமகள் மற்றும் வேலைவாய்ப்பு இல்லாத சகோதரர் ஆகியோர் திரு. லிம்பாவை சார்ந்திருப்பதைக் கருத்தில் கொண்டு இந்த நிதியத்தின் தலைவர் என்ற முறையில் நிபந்தனையை தளர்த்தி தனி அதிகாரப் பிரிவை செயல்படுத்தி ரூ.5 லட்சத்திற்கு அமைச்சர் அனுமதி வழங்கியுள்ளார்.
(Visitor Counter : 82
நுகர்வோர் நலன், உணவு மற்றும் பொது விநியோகம் அமைச்சகம்
தேசிய உணவுப் பாதுகாப்புச் சட்டத்தின் கீழ் முன்னுரிமை பொது விநியோகத் திட்டப் பயனாளிகளுக்கும் அந்த்யோதயா அன்னயோஜனா திட்டப் பயனாளிகளுக்கும் ஜனவரி 1, 2023 முதல் இலவச உணவு தானியங்கள் வழங்கப்படுகின்றன
பிரதமரின் ஏழைகளுக்கான உணவுத்திட்டத்தின் 4-வது கட்டம் 31.12.2022 வரை செயல்பாட்டில் இருந்தது. தேசிய உணவுப் பாதுகாப்புச் சட்டத்தை திறம்பட செயல்படுத்தவும், ஏழைகளின் நிதிச்சுமையைக் குறைக்கவும் அந்த்யோதயா அன்னயோஜனா மற்றும் முன்னுரிமை பொது விநியோகத் திட்டப் பயனாளிகளுக்கும் ஜனவரி 1, 2023 முதல் ஓராண்டுக்கு உணவு தானியங்களை இலவசமாக வழங்க மத்திய அரசு முடிவு செய்து அதை செயல்படுத்தி வருகிறது.
பிரதமரின் ஏழைகளுக்கான நல உணவுத் திட்டத்தின் 1 முதல் 4-ம் கட்டம் வரை, உணவு மானியம், மானியங்களுக்கு இடையிலான போக்குவரத்து, உணவு தானியங்களை கையாளுதல், நியாயவிலைக் கடை முகவர்களுக்கான தொகை என அனைத்தும் மத்திய அரசால் ஏற்கப்பட்டது.
இந்தத் தகவலை மத்திய நுகர்வோர் விவகாரங்கள் மற்றும் உணவுத் துறை இணை அமைச்சர் திரு அஸ்வினி குமார் சௌபே மாநிலங்களவையில் கேள்வி ஒன்றுக்கு எழுத்துபூர்வமாக அளித்த பதிலில் தெரிவித்துள்ளார்.
மின்னணு மற்றும் தகவல் தொழில்நுட்பம்
பொதுச் சேவை மையங்கள் மூலம் ஆதார் புதுப்பித்தல் வசதியை அனுமதிக்கிறது இந்திய தனித்துவ அடையாள ஆணையம்.
20,000 பொது சேவை மையங்கள் இந்தச் சேவையை மக்களுக்கு அளிக்கும்.
கிராமப்புறங்களில் வாழ்பவர்களுக்கு பெரியதொரு உதவியை அளிக்கும் விதமாக, தகவல் தொழில்நுட்பம் மற்றும் மின்னணு அமைச்சகத்தின் கீழ் இயங்கும் சிறப்பு நோக்க முகமையான பொதுச் சேவை மையங்களில், வங்கியியல் தொடர்பாளர்களாகச்  செயல்படும் 20,000 பொதுச் சேவை மையங்களில் ஆதார் புதுப்பிப்பு வசதியைத் தொடங்குவதற்கு இந்திய தனித்துவ அடையாள ஆணையம்  அனுமதித்துள்ளது. இதை சுட்டுரை ஒன்றில் தொலைத்தொடர்பு, மின்னணு மற்றும் தகவல் தொழில்நுட்பம், சட்டம் மற்றும் நீதித்துறை அமைச்சர், திரு. ரவி ஷங்கர் பிரசாத் தெரிவித்தார்.
20,000 பொதுச் சேவை மையங்களால் இந்தச் சேவையை தற்போது மக்களுக்கு அளிக்க முடியுமென்று மத்திய அமைச்சர் சுட்டுரையில் தெரிவித்தார். ஆதார் வேலையை பொறுப்புணர்ச்சியோடும் இந்திய தனித்துவ அடையாள ஆணையம் இது தொடர்பாக வெளியிட்டுள்ள விதிமுறைகள் படியும் தொடங்குமாறு பொதுச் சேவை மைய கிராம நிலை தொழில்முனைவோரை  அவர் கேட்டுக்கொண்டார். தாங்கள் வசிக்கும் இடத்துக்கு அருகிலேயே ஆதார் சேவைகளைப் பெற அதிக அளவிலான ஊரக மக்களுக்கு இந்த வசதி உதவும் என அவர் மேலும் தெரிவித்தார்.
பொதுச் சேவை மையங்களின் மூலம் ஆதார் புதுப்பித்தல் சேவைகளை வழங்குவது, கொவிட் 19 பரவலைத் தடுக்க அமல்படுத்தப்பட்டுள்ள பொது முடக்கக் கட்டுப்பாடுகளின் போது, ஒரு பெரிய உதவியாக அமைந்துள்ளது. ஆதாரைப் புதுப்பிப்பதற்கு கூடுதலாக இந்த 20,000 மையங்கள் கிடைத்திருப்பதன் மூலம் மக்கள் குறிப்பாக கிராமப்பகுதிகளில் வசிப்போர், இந்த வேலைக்காக வங்கிக் கிளைகளிலோ அல்லது தபால் அலுவலகங்களிலோ உள்ள ஆதார் மையங்களுக்குச் செல்ல வேண்டியதில்லை.